Boer gevonnis vir moordLouis Maree (70), ŉ boer van die plaas Water Vaal in Verkeerdevlei in die Vrystaat, is deur die Bloemfonteinse hooggeregshof tot 12 jaar tronkstraf gevonnis vir die moord op Jermiah Botsane. “Maree is op 11 Desember gevonnis,” het konst. M. Langa, woordvoerder van die polisie, Donderdag in ‘n verklaring gesê. Botsane en sy vriende het glo op 27 Maart 2010 omstreeks 10:00 hase op die plaas Water Vaal gejag met honde. Maree en nog ŉ man het die mans betrap en Maree het Botsane aangesê om die plaas te verlaat. Hy het glo ŉ jaggeweer op Botsane gerig. “Botsane het nie ag geslaan op die versoek nie en Maree het drie skote in sy rigting geskiet,” het Langa gesê. Botsane het glo dadelik die mans, wat saam met hom gejag het, op sy selfoon gebel en gesê hy is geskiet. Hulle het hom later dood aangetref in ŉ plas bloed. Die patoloog het in ŉ voorlopige ondersoek gesê ŉ opslagkoeël het Botsane van agter getref toe hy weggehardloop het. Die polisie het ŉ nadoodse ondersoek gelas en dit is by die Verkeerdevlei-landdroshof geregistreer. Die aanklag is egter teruggetrek weens swak ondersoekwerk en ŉ gebrek aan bewyse. Ao Chippa Molete is deur die provinsiale speurdiens aangestel om die saak weer te ondersoek. Die liggaam van die oorledene is opgegrawe en ballistiese toetse is gedoen vir ŉ nadoodse ondersoek om te bepaal wat op dié noodlottige dag gebeur het. Die nadoodse ondersoek het bevind dat die slagoffer doodgeskiet is terwyl hy en die beskuldigde vir mekaar gekyk het. Twee verdagtes is in hegtenis geneem en moes op vier aanklagte van moord, die rig van ŉ vuurwapen, opsetlike saakbeskadiging en aanranding met die doel om ernstige liggaamlike skade aan te rig, in die Bloemfonteinse hooggeregshof verskyn. Een van die verdagtes is vrygelaat ná drie van die aanklagte deur die hof teruggetrek is. Maree is skuldig bevind en 12 jaar tronkstraf opgelê.